Regering sal volhard met RA en SEB, sê RamaphosaPres. Cyril Ramaphosa (Foto: Elmond Jiyane/GCIS) Daar sal voortgegaan word met die implementering van transformasie- en bemagtigingsbeleid om ŉ inklusiewe ekonomie te skep. Só het pres. Cyril Ramaphosa in ŉ vraag-en-antwoord-sessie in die parlement gesê in antwoord op ŉ vraag van dr. Pieter Groenewald, VF Plus-leier, oor die regering se volharding met regstellende aksie (RA) en swart ekonomiese bemagtiging (SEB), nieteenstaande groeiende weerstand teen die nadelige uitwerking daarvan. Ramaphosa het gesê die beleid is ingestel om die wanbalanse wat deur jare se apartheidswanbestuur in die land geskep is, reg te stel. “Hierdie beleid gaan nie net oor geregtigheid en historiese regstelling nie. Dit is ook nodig vir ekonomiese groei en werkskepping deur die ekonomie oop te stel vir swart professionele persone en entrepreneurs, wat in die apartheidsjare verhinder is om die kapitaalbasis te bou wat besit word deur swart nyweraars, werkers en gemeenskappe. Groenewald wou weet of die regering dit nie oorweeg om afstand te doen van dié skadelike beleid nie aangesien dit geen doel meer dien nie. “Swart ekonomiese bemagtiging is nodig as ons ŉ inklusiewe ekonomie wil skep wat in staat is om te groei, te innoveer en sy volle potensiaal te verwesenlik,” het Ramaphosa geantwoord. Die president se antwoord het dit duidelik gemaak dat hy totaal uit voeling is met die realiteite van die land se fiskale krisis en swak ekonomie, meen Groenewald. “Hy is nie van mening dat die beleid enige nadele inhou nie en hou vol met ANC-retoriek dat dit onregte van die verlede moet regstel. “Die waarheid is egter dat die meerderheid, veral swart mense, steeds arm is terwyl ANC-kaders op meestal omstrede wyse skatryk word hoofsaaklik weens dié beleid.” Groenewald meen dit is tipiese ANC-propaganda wat die verlede vir alles verkwalik. “Regstellende aksie, of rasstellende aksie, laat ’n omvattende spoor van ekonomiese vernietiging in die land. “Die VF Plus stem saam dat sommige mense met ŉ oorvloed potensiaal weens gebreke in die stelsels nooit hul volle potensiaal bereik het nie. Sulke mense behoort aktief bygestaan te word. Om egter rassekwotas blindweg af te dwing, is ’n veelvuldige onreg. Velkleur kan nie gebruik word as ŉ veralgemene aanduiding van minderbevoorregting nie. “Hoe gouer van die ANC ontslae geraak word, hou gouer is Suid-Afrika en sy mense bevry van die juk van hierdie ongeregtighede.”